b'\n_START_ARTICLE_\nIvan Or\xc5\xa1ani\xc4\x87\n_START_PARAGRAPH_\nIvan Or\xc5\xa1ani\xc4\x87 (\xc5\xbdupanja, 2. srpnja 1904. \xe2\x80\x93 Buenos Aires, 7. prosinca 1968.), hrvatski usta\xc5\xa1ki politi\xc4\x8dar, novinar, po zanimanju srednjo\xc5\xa1kolski profesor, poslije i du\xc5\xbenosnik Nezavisne Dr\xc5\xbeave Hrvatske._NEWLINE_Rodio se u \xc5\xbdupanji 2. srpnja 1904. godine. U 19. godini postao je prvim tajnikom Hrvatskoga orlovskog saveza, \xc4\x8diji je predsjednik bio dr. Ivan Protulipac. Vjen\xc4\x8dao se sa \xc5\xbdidovkom Ivanom Berger 1925. godine. Radio je kao srednjo\xc5\xa1kolski profesor u Vukovaru i Zagrebu. Od 1933. pi\xc5\xa1e u \xc4\x8dasopisu Hrvatskoj smotri (ure\xc4\x91ivao ju je od 1941.). Postaje usta\xc5\xa1om 1937. godine. Od 1939. je bio politi\xc4\x8dkim urednikom u tjedniku iz Zagreba Hrvatskom narodu. Bio je uhi\xc4\x87en zbog svojih politi\xc4\x8dkih stavova i poslan u zatvor u Lepoglavu, a zatim u koncentracijski logor u Kru\xc5\xa1\xc4\x8dici, u Bosni._NEWLINE_Kad je izbio Drugi svjetski rat, pripadao je onoj struji hrvatskih intelektualaca nacionalisti\xc4\x8dke orijentacije koji su vi\xc5\xa1e simpatizirali ideje i kulturne dosege iz Francuske, nego one iz Njema\xc4\x8dke i Italije. Njegove je zamisli nadogra\xc4\x91ivao Ivo Korsky._NEWLINE_U NDH obna\xc5\xa1ao je vi\xc5\xa1e du\xc5\xbenosti. Bio je \xc5\xa1ef promid\xc5\xbebe, upravni zapovjednik Usta\xc5\xa1ke mlade\xc5\xbei (1941. \xe2\x80\x93 1944.) i dr\xc5\xbeavni savezni\xc4\x8dar od 1944. do 1945., kada se bavio socijalnom politikom. Bio je me\xc4\x91u glavnim pobo\xc4\x8dnicima pobo\xc4\x8dni\xc4\x8dkog zbora u Glavnom usta\xc5\xa1kom stanu. _NEWLINE_Krajem Drugog svjetskog rata s obitelji je pobjegao u Austriju (putem mu je poginuo sin), pa u Italiju (organizirao je prebacivanje izbjeglica), a 1948. u Argentinu. Ondje je 1951. osnovao zajedno s bratom Antom i jo\xc5\xa1 nekima Hrvatsku republikansku stranku i pokrenuo politi\xc4\x8dku reviju \xe2\x80\x93 Republiku Hrvatsku._NEWLINE_Posmrtno je objavljena knjiga "Vizija slobode" s njegovim tekstovima 1990. godine. Knjigu je priredio Kazimir Katalini\xc4\x87.'